З А П И С Н И К
СА 23. СЕДНИЦЕ ГРАДСКЕ ИЗБОРНЕ КОМИСИЈЕ НИШ 

	23. седница Градске изборне комисије Ниш, одржана jе у среду, 21.10.2026. године, са почетком у 10,00 часова, у сали Официрског дома, у улици Орловића Павла број 28а.                            
Седници Комисије су присуствовали: председница Данијела Милићевић, заменица председнице Александра Митровић, секретар Марина Јанковић, заменик секретара Бранко Јовановић и чланови: Дејан Јовановић, Мирослав Планић, Зоран Павловић, Миломир Божиновић, Петар Митић, Данијел Ајрановић, Јовица Ицић, Душан Миленковић, Милош Јовановић, Мирослав Рајковић, Весна Стојановић, Анђела Вучковић, Стефан Илић, Никола Остојић, Милан Величковић, Зоран Петровић, Mилан Николић, Марија Богајчевић, Ненад Никодијевић, Борис Перић и Александра Хаџић, као и заменици чланова: Марија Давидовић, Милан Трајковић и заменици чланова без права гласа: Александра Ђорђевић, Александар Симић, Иванка Сретковић, Јелена Прокић и Андреа Јорданов.
Седници нису присуствовали: чланови: Сања Милијић Милојковић, Небојша Спасојевић, Дејан Загородњук, Вукашин Благојевић и Дариа Допуђа Милошевић и заменици чланова: Милан Марић, Ива Перић, Милица Стојковић, Андрија Стојановић, Стефан Милојевић, Дејан Петровић, Тадија Митић, Милица Николић, Марија Маркота, Драган Ђорђевић, Слободан Давидовић, Маја Мошић, Никола Трајковић, Војкан Маденовић Јелена Лаништанин, Зорица Стевић, Невена Балић, Ива Спасић и Димитрије Митић.
	Седницу Комисије отворила је и њоме председавала председница Данијела Милићевић, која је констатовала да постоји кворум за рад и пуноважно одлучивање, јер седници присуствује 24 члана Градске изборне комисије Ниш.
	Како није било предлога за измену или допуну дневног реда, заменица председнице је ставила на гласање предлог дневног реда. 

	Комисија је jeдногласно (24 „за“), утврдила, следећи

Д Н Е В Н И   Р Е Д
1. Усвајање записника са 22. седнице Градске изборне комисије Ниш;

2. Предлог Закључка члана Комисије Весне Стојановић о организацији пријема, евидентирања и достављања обавештења бирача о гласању ван бирачког места;

3. Динамика, организација и договор  о активностима и задужењима у даљем раду у току  изборног процеса;

4. Текућа питања.

ТАЧКА 1. Усвајање записника са 22. седнице Градске изборне комисије Ниш; 
Председница Комисије је ставила на гласање записник са 22. седнице Градске изборне комисије Ниш.
	Комисија је једногласно (24 „за“) и без примедби, усвојила записник са 22. седнице Градске изборне комисије Ниш.
ТАЧКА 2. Предлог Закључка члана Комисије Весне Стојановић о организацији пријема, евидентирања и достављања обавештења бирача о гласању ван бирачког места;
Председница је дала реч Весни Стојановић која је објаснила Предлог закључка. Наиме, она је истакла да Предлог закључка није у сукобу са законом већ би само поједноставио процес гласања ван бирачког места као и контролу пријава. Сматра да постоји велика злоупотреба и спекулација са бројем особа које су пријављене за гласање ван бирачког места.  Дешава да неки гласачи уопште нису упознати са тим да их је неко пријавио за гласање ван бирачког места, као и да људи који су у иностранству буду пријављени за гласање ван бирачког места. 
Овај закључак би подразумевао само бољу евиденцију лица које пријављује гласаче за гласање ван бирачког места, никако се тиме не задире у сам бирачки процес. У питању би била само контрола и евиденција тог трећег лица које пријављује гласаче за гласање ван бирачког места у виду забележбе. Та забележба би се давала председницима бирачких одбора и била би обавезујућа, тако би се спровела контрола да ли су та лица заиста поднела захтев за гласање ван бирачког места. Овако нешто би, по речима Весне Стојановић, било корисно за сам процес гласања. Била би то нека врста контроле тих трећих лица и контрола самих пријављених бирача да ли су се заиста пријавили за гласање ван бирачког места. 
Председница je отворила расправу поводом ове тачке и члан Мирослав Рајковић је истакао да сматра да је могућа злоупотреба гласања приликом гласања ван бирачког места, јер при пријављивању је немогуће утврдити ко је трећа особа која пријављује лице за гласање. Он је мишљења да се тиме не задире у процес гласања, већ се само врши боља евиденција трећег лица које пријављује гласаче за гласање ван бирачких места и подржао је предлог Весне Стојановић.
Милош Јовановић, је поставио питање како ће се утврдити идентитет те треће особе ако се она јавља телефоном. Ако лице жели да изврши превару оно може да се представи другачије. Прављење забелешке да се јавило неко лице не значи да се заиста јавила та особа. Сама идеја у основи добра али сматра да предлог није спроводив односно неизвршив је у пракси.
Мирослав Рајковић је истакао да се подаци треће особе могу узети у виду основних података, јединственог матичног броја, адресе, броја личне карте и остало и да се тиме то треће лице евидентира.
Весна Стојановић, је напоменула да би та трећа особа требало да остави основне податке, контакт телефон, да каже у ком својству је са особом, особама које пријављује, да би све то могло да се провери, поготово ако пријављује више бирача за гласање ван бирачког места. 
Данијела Милићевић, председница Градске изборне комисије је констатовала да има смисла све што је Весна Стојановић рекла али да као инструктор Републичке изборне комисије везано за обуке чланова бирачких одбора, може само да констатује да је постоји процедура и табела у коју се уписују подаци, такође и у ком периоду се примају подаци за лица која ће гласати ван бирачког места. Градска изборна комисија као и бирачки одбори су у обавези да спроводе закон а не да га тумаче. Кад се јави лице да пријави неког, Градска изборна комисија је дужна да провери да ли се та особа налази у бирачком списку, не да проверава да ли је то лице заиста болесно или не. Лица могу за ово гласање да се пријаве за гласање ван бирачког места од четвртка 22.10.2026. године, ујутру од 8 часова, до недеље на дан избора 25.10.2026. године до 11 часова. Градска изборна комисија само редовно прикупља податке о тим лицима и прави се пресек пре отварања бирачких места који се уредно објављује на сајту Републичке изборне комисије. Тада ћемо имати податке који се односе на имена и презимена лица која су пријављена, тачан број особа, На самом бирачком месту се одређују 3 повереника које одређује бирачки одбор у чијем саставу је обавезно бар један из опозиционе листе, са задатком да иде код тог бирача који је пријављен за гласање ван бирачког места. Већа је неправилност онемогућити тим лицима да гласају. Обавеза Градске изборне комисије је прикупљање података лица која желе да гласају ван бирачког места и уредно обавештавање о броју лица која ће гласати ван бирачког места.
Такође, председница је истакла да сматра да је предлог Весне Стојановић добар и да је ставила на дневни ред али да ће при гласању бити уздржана, јер би усвајањем  овог предлога прекорачили надлежности Градске изборне комисије.  
Весна Стојановић се захвалила председници и напоменула да би ово била нека врста забележбе само код пријављивања већег броја људи за гласање ван бирачког места од стране трећег лица, никако против закона, нити онемогућавање гласање људи ван бирачког места. 
Председница је подсетила да постоји табела са подацима која се увек може проверити и која се доставља Републичкој изборној комисији.
У међувремену је на седницу Градске изборне комисије дошао Дејан Петровић, заменик члана.
Председница је након тога позвала чланове да се изјасне о Предлогу закључка члана Комисије Весне Стојановић о организацији пријема, евидентирања и достављања обавештења бирача о гласању ван бирачког места. 

Председница је констатовала (7 гласова „за“, 4 гласа „против“ и 14 гласова „уздржаних“) да Комисија није усвојила Предлог закључка члана Комисије Весне Стојановић о организацији пријема, евидентирања и достављања обавештења бирача о гласању ван бирачког места. 
ТАЧКА 3. Динамика, организација и договор  о активностима и задужењима у даљем раду у току  изборног процеса;
Председница je дала члановима и заменицима пре почетка седнице табелу на којој се налазе имена и презимена чланова Градске изборне комисије, односно распоред по општинама и бирачким местима за која ће бити задужени за координацију на дан избора. Неопходно је да сви чланови, у договору са својим заменама, буду у Градској изборној комисији од 6 часова до 11 часова пре подне и обавезно од 18 часова на дан избора. Контактираће са председницима и заменицима бирачких одбора када се отворе бирачка места, када се затворе, ако је нешто неопходно за време самог гласања, биће подршка бирачким одборима. 
Такође, чланови Градске изборне комисије контактираће председнике бирачких места у вези са примопредајом материјала. Биће свима уредно достављена сатница за примопредају материјала. Примопредаје је организована на 5 пунктова по општинама. На сваком пункту биће још 2 пункта са по 2 члана, о чему ће добити прецизније податке. 
Чланови Градске изборне комисије потписују записник о примопредаји изборног материјала са бирачким одбором пре гласања, а након гласања, када се врши преузимање материјала и записник о примопредаји изборног материјала после гласања. Неопходно је да се прати шта се све налази у спакованој врећи, а имаће и упоредни списак за проверу. Члановима ће бити достављен Закон о избору народних посланика, Кодекс понашања, Пословник о раду Градске изборне комисије, Упутство о примопредаји материјала пре гласања и после гласања. На паноима ће бити сви бројеви телефона, имена овлашћених лица посланичких група, имена овлашћених лица предлагача изборних листа, контакт телефони инструктора Републичке изборне комисије, радне групе, полиције, комуналне милиције и других.
Нико од чланова Градске изборне комисије није овлашћен за давање изјава медијима у име Градске изборне комисије. 
Председница је истакла, у вези са организацијом изборног дана, да ће Нина Ранђеловић из Радне групе бити задужена за предају записника са бирачких места директно у статистику. На пунктовима после избора, у координацији са председницима бирачког одбора неопходно је да се потпише Извештај о контроли записника који ће добити од статистике. 
На седницу Градске изборне комисије дошла је Невена Балић, члан Градске изборне комисије.
Председница је замолила да се на сајт постави обавештење о гласању ван бирачког места са бројевима телефона на који заинтересовани могу да се јаве. Такође је потребно то обавештење послати Републичкој изборној комисији, Градској изборној комисији, медијима. Два телефона за пријем обавештења су обезбеђена у згради Градске управе у улици Николе Пашића, два телефона су обезбеђена у Официрском дому. Пријава за гласање ће бити могућа од четвртка 22. октобра од 8-20 часова, такође 23. октобра и 24. октобра у истом временском периоду и на сам дан гласања до 11 часова. Договорено је ко ће остати за паковање материјала у току дана као и ко ће бити задужен за примање позива ван бирачког места почев од четвртка 22. октобра до дана гласања до 11 часова, о чему ће Комисија бити накнадно обавештена након што се направе табеле са дежурствима.
Састанку се придружио заменик члана Милана Величковића, Никола Трајковић.
ТАЧКА 4. Текућа питања
	Како није било питања по овој тачки, председница Комисије је закључила 23. седницу Комисије у 11,10 часова.

